Kragtoevoer gedeeltelik herstel ná brand by substasieDie brand het Maandagaand uitgebreek. (Foto: CityPowerJhb/Twitter) Spanne van City Power spook steeds om alternatiewe oplossings te soek vir ŉ kragonderbreking ná ŉ reusebrand Maandagaand by die Robertsham-substasie in Johannesburg uitgebreek het. Isaac Mangena, woordvoerder van City Power, sê die omvang van die skade word steeds bepaal en opruimingswerk by die substasie duur voort. Vier substasies, Wemmer, Crown Gardens, Mondeor en Mulbarton, is geïdentifiseer wat kragtoevoer kan bied. “Die werk vorder goed en spanne is besig om met droë ys die ander twee transformators skoon te maak, wat nie deur die brand geraak is nie. Twee transformators, wat op bystand is, het laboratoriumtoetse geslaag. Dit is nog slegs die elektriese toetse wat gedoen moet word,” het Mangena bygevoeg. Die transformators wat in die brand beskadig is sal verwyder word sodra die struktuur voldoende afgekoel en die olie uitgetap is. Kragtoevoer is Dinsdag omstreeks 14:00 herstel na onder andere Ridgeway, dele van Ormonde, Wes-Turfontein, Chrisville, Crown Garden en Robertsham. “Die werk duur voort om kragtoevoer na ander dele te herstel. Ons hoop dat dit teen vanaand afgehandel kan word en die res teen Woensdagoggend.” Die ondersoek na die oorsaak van die brand duur voort. Maroela Media het vroeër berig die brand het om 20:30 ontstaan en onder meer twee hooftransformators verwoes.